khistorydata/jeongjo-sjw-relations huggingface dataset:
정조 2년
備忘記。傳于蔡弘履曰。予之敦勉于卿者。凡幾遭矣。大臣去就之得失。實係治道汚隆。果使卿有當去之義。予何庸若是勤召不知止乎。强人之所不能。予於微末庶僚。尙不欲施之。矧乎待大臣之禮乎。前後批旨。布予衷曲。今則辭已罄而意已竭。更無諄複于卿者。在卿分義。胡不念予至意。彌久彌甚乎。予竊爲慨然也。況於明日。以朝賀。百僚駿奔。則奈之何卿獨一味退藏。深引不當引之義。不欲參殿庭之班乎。由前由後。反復裁擇。則以卿綜明之識。必有幡然改圖者。更冀卿之沈思。而以副予延佇之望也。
정조 2년
傳于鄭民始曰。偕來承旨。右副承旨進去。
정조 2년
傳于蔡弘履曰。左承旨右承旨入侍。
정조 2년
蔡弘履。以禮曹言啓曰。今此冬至陳賀時。內殿儀註。依前例。直爲書入於王大妃殿惠慶宮中宮殿之意。敢啓。傳曰。知道。
정조 2년
鄭民始啓曰。明日親臨陳賀時。承旨當爲備員。而右副承旨吳載紹。方在右議政鄭弘淳偕來所。在前如此之時。有姑令入參之例。今番則何以爲之乎。敢稟。傳曰。其令入參。
정조 2년
蔡弘履啓曰。明日冬至望闕禮。依例爲之之意。敢啓。傳曰。知道。
정조 2년
右議政鄭弘淳疏曰。伏以臣連章請譴。恭竢處分。庶幾天日之俯燭。獲蒙郵罰之亟加。不意聖度曲諒。恩旨轉隆。有非負罪賤臣所可承當。臣誠惶隕抑塞。莫省所以自措也。噫。臣固有不審之原恕者。法固有无妄之涵貸者。而今臣所犯。一則祀典。二則祀典。若或自諉以不審无妄。而不被當被之律。以負我殿下重祀典之意。則當作何如人哉。此所以屢荷開釋之備至。誨責之愈摯。而迷不知變。一日二日。席藁待勘。不思所以轉身之計者也。臣豈敢畏人言節邊幅。欲爲此强引之端也哉。誠以身居蕫飭之任。苟不得爲法受罪。則凡厥有位。其將視臣而無警。此非細故也。虛縻職名。徒辱隆恩。上損國體。下虧臣分。臣之罪戾。愈往而愈不可赦。窮蹙之極。不得不更此疾聲而呼籲。伏乞聖明。諒臣情跡之難强。復軫邦憲之至嚴。亟降威罰。勘臣負犯。以肅朝綱。以勵群工。不勝幸甚。答曰。省疏具悉卿懇。朝已敦諭。卿疏又到。此何擧也。卿之職卽大臣。大臣之遞解。豈容易乎。予曰決不捨卿。而卿則輒過引義。是使予。徒增悶隘。卿亦於心安乎。予不多誥。其卽入參賀班。共濟時事。備忘記。此批答。使偕來承旨。傳諭于右議政。
정조 2년
戊戌十一月初三日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。夜間。聖體。若何。王大妃殿患候諸節更。若何。上曰。予則一樣。而慈殿患候。亦無更添之節矣。國榮曰。蔘香膏。頃有製進之敎。故材料擇其好品。已爲精製。待令矣。聞醫官之言。則此爲降氣補胃之良劑。且味甚平淡云矣。自今日爲始。煎入乎。上曰。然則似勝於粟米飮。卽爲煎進。可也。上曰。王大妃殿進御蔘香膏。煎入。出榻敎國榮曰。日寒方緊。歲律將暮。而泮製尙未設行。合有申飭之道矣。上曰。前已屢飭。而尙不設行。極可怪也。新除國子長。少欠振刷。考試之際。其能使多士興起。有未可知矣。國榮曰。國子長爲人。多質小文。勸奬多士。雖未必得其方。而秉公則毋慮矣。上曰。似然矣。國榮曰。南至在明。此是一陽初生之時。聖人閉關之日也。正好召接臣隣。討論講確。而連値齋戒。雖不頻開講筵。召對。則異於法講。伏望晉接儒臣。講究治道。好矣。上曰。卿言甚是。當留念矣。國榮曰。右揆尙今引入。鼎席久曠。甚可悶矣。似當有一番別諭。以爲敦勉之地。似好矣。上曰。方欲下敎而未果矣。當遣承旨敦諭。而右相之引義太過矣。國榮曰。尹塾。以山林。偕來承旨。出去已爲多日。而山林無意幡然。承宣之當寒久留。亦甚可悶。或可以他承旨。交遞來往。則事甚便好矣。上曰。當觀勢下敎矣。命退。諸臣退出。
정조 2년
戊戌十一月初三日午時。上御春塘臺。親臨內試射入侍時。行都承旨洪國榮。行左承旨鄭民始。行右承旨李鎭衡。假注書金勉柱。記事官李信祜鄭東浚。以次進伏訖。上曰。別軍職。先爲應射。而三十巡。以十巡擧行。可也。上曰。左副承旨。馳詣宗廟永禧殿景慕宮。奉審。諸執事進排官。摘奸以來。出榻敎上命書傳敎曰。史官三員待命。騎馬九匹。立之。上曰。史官三員。分往東西郊。奉審各陵以來。可也。賤臣。承命出傳。上曰。右相辭疏到院云。然否。國榮曰。然矣。似聞承批之後。欲爲入城云矣。上曰。日寒。比昨何如。民始曰。方有雪意。而寒氣稍解矣。上顧謂宣傳官李漢豊曰。汝與李漢膺。爲幾寸乎。漢豊曰。爲八寸矣。上曰。汝爲行首宣傳官。凡幾次乎。漢豊曰。五次矣。上曰。李晳已爲許參乎。對曰。來月。當爲之矣。上曰。射員中。有全布者乎。宣傳官任嵂曰。具純李潤彬。各全布一巡矣。上曰。聞扈衛軍官及禁軍素稱善射云。今日欲試其才矣。仍命待令應射。國榮曰。聞禁軍中。多有助入者云。試射擧案。當一體捧入乎。上曰。依。上曰。禁軍如待令。一竝召入。可也。任嵂。承命召入。上曰。汝輩不遵定式。多有闕番助入者云。所謂助入者。合爲幾何。禁軍將具世爀等曰。各番助入者。合爲三十三人矣。上曰。事甚駭然。禁軍別將。持番次記入侍。別將具以謙進伏。上曰。以禁軍闕番事。曾已申飭。而助入者若是夥然。何也。以謙曰。禁軍中。或有身病。或有親病。多有受由者。未塡其代。故如是矣。上曰。自昨年創設以後。各番番次闕額抄出。明日。更爲待令。可也。命退以謙先退。上曰。陳賀在明。而方物一節。有釐正之事而未及爲之矣。陳賀時方物磨鍊。大殿所進。反不如各殿。當初定式。似是謬例矣。國榮曰。然矣。似當有釐正之擧矣。大抵我國方物。名存實無。異於中原之各以土産納供之規。所謂方物價。會減於正供中。然則便同貿納。有何方物之可言乎。甚是文具矣。上曰。然矣。今番陳賀時。似難釐正。當從後更商矣。上曰。射員皆已畢射乎。任嵂曰。已畢矣。上命饋應射諸員酒饌。仍施賞有次。上命書傳敎曰。內試射時。騎芻一巡三中宣傳官吳毅常。依例陞六。又命書傳敎曰。爆竹。果是古例。旣是初元。昨年雖命爲之。而亦以此後。待下敎入之之意。使之分付矣。以無文跡之致。今日又例入矣。此不過一時戲擧。而經費則多。此後特敎外。勿爲進排事。分付該曹。上還內。諸臣退出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履坐。右副承旨吳載紹偕來進去。同副承旨李在學坐直。注書柳孟養病一員未差。假注書金勉柱藥院直李百亨仕直。事變假注書朴奎淳仕。
정조 2년
大殿王大妃殿惠慶宮中宮殿。政院玉堂。冬至單子問安。答曰。知道。淑昌宮。政院玉堂。冬至單子問安。答曰。知悉。大殿王大妃殿惠慶宮中宮殿。二品以上六曹堂上奉朝賀。單子問安。答曰。知道。
정조 2년
鄭民始啓曰。大司憲未差。執義兪彦鏶。掌令金鍾厚尹弼秉在外。持平金憙呈辭。一員未差。以監察茶時之意。敢啓。傳曰。知道。
정조 2년
李在學啓曰。司諫沈念祖。正言李泰永鄭淵淳。今日賀班入參之後。不爲傳啓。直爲出去。事甚未安。竝卽牌招。何如。傳曰。允。
정조 2년
傳于李在學曰。政事當日爲之。
정조 2년
有政。吏批。判書洪樂純進。參判徐浩修進。參議李義翊進。承旨蔡弘履進。啓曰。本曹郞官。今當差出。而擬望之人乏少。外任竝擬。何如。傳曰。允。以宋文載爲大司憲。沈樂洙爲持平。李謙煥爲兵曹參議。鄭志儉爲吏曹佐郞。南述毅爲工曹正郞。尹泰國爲監察。趙貞相爲高敞縣監。李東馨爲春川府使。崔在修尹元東爲昭寧園守奉官。李翼相爲開城敎授。
정조 2년
兵批。判書李徽之進。參判徐有隣入直進。參議未差。參知宋煥喆病。承旨李在學進。啓曰。釜山僉使。今當差出。他道守令。竝擬。何如。傳曰。允。以沈頤之徐有大爲副摠管。朴宗益爲五衛將。李光燮爲訓鍊僉正。吳毅常爲宣傳官。李潤彬爲釜山僉使。副司直金用謙趙時俊。
정조 2년
鄭民始。以兵曹言啓曰。去十月朔各廳堂下武臣試射。連因有故。今己踰月。不得爲之之意。敢啓。傳曰。知道。
정조 2년
右副承旨吳載紹書啓。臣敬奉聖旨。馳往傳諭于西部靑坡石橋里議政府右議政鄭弘淳所住處。則以爲臣罪重慢命。尙稽鈇鉞。屢控血懇。天聽愈邈。荐犯瀆撓之罪。冀蒙矜察之恩。千萬不意。近密之臣。賚傳聖旨。十行經綸。諄切反復。諭之以心腹。勉之以改圖。臣奉讀以回。不覺汗涕交下。臣雖愚迷。旣異木石之全無知覺。苟有一分承命之勢。豈敢徒事違慢。以煩聖念哉。誠以罪犯罔赦。未蒙當被之律。憑恃寵靈。自同無故之人。實非分義所敢出也。況同事之臣。旣被譴削之請。勘律雖不竝及臣身。在臣自處之義。宜不可以是自恕。朝廷之維持。莫重廉防。臣雖無似。顧其職則大官也。今若怵迫嚴命。棄廉隅。抗顔冒出。趨走爲恭。則臣身羞恥。固不暇恤。其於公議。何哉。其於國體。何哉。伏況陽至在明。賀儀將擧。鰲忭之誠。臣豈獨後人。而滓穢之跡。末由進身。瞻望呼嵩之列。徒切耿結之忱。伏地戰恐。惟俟誅殛之遄降云矣。臣旣承偕來之命。姑爲仍留之意。敢啓。傳曰。知道。
정조 2년
右副承旨吳載紹書啓。臣敬奉聖敎。馳往傳諭于西部靑坡石橋里議政府右議政鄭弘淳所住處。則以爲臣於朝者。冒上書啓。粗暴窮蹙之悃。顒俟誅殛之命。聖批荐下。承宣擎傳。辭旨諄複。旣溫且肅。至有徒增悶隘之敎。此豈人臣所敢承聞者。震怖抑塞。直欲卽地滅死而不可得也。臣之自來罪犯。今不敢更事煩瀆。而人臣分義。無所逃於天地。自犯違慢。全昧變動。仰煩聖念。至於如此。卽此一事。尤合萬殞。噫懷恩畏義。人情之同然。而臣今力抗嚴命。甘心邦憲者。豈獨喪失常情而然哉。誠以大臣被人論劾。而放倒廉隅。晏然冒出。曾所未有。今若創自臣始。貽辱朝廷。則臣固不足言。其於累一初之政。駭四方之聽。何哉。至若賀班入參之敎。在臣忱誠。豈敢不思所以祇承。而職名未卸之前。實無冒進之望。論其辜負。合被大何。倘蒙仁天之照燭。近侍亟還。罪罰重勘。則國體嚴而私分。安矣。席藁戰越。只竢鈇鉞云矣。臣旣承偕來之命。姑爲仍留之意。敢啓。傳曰。知道。
정조 2년
戊戌十一月初四日。記事官姜彙鈺。刑曹啓目。昭寧園神御床褥竊偸罪人巡山直南斗山。已爲嚴覈。而緊證加八里。發捕捉來後。嚴究結案。稟處。何如。傳曰。允。
정조 2년
戊戌十一月初四日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏。國榮曰。昨日親臨試射。侵夜還內。夜間。聖體。若何。上曰。一樣矣。國榮曰。今日日氣不至甚寒。而今當殿座。似有觸寒之慮矣。上曰。日氣頗解。何慮之有。上曰。偕來承旨。使之入參賀班矣。其果入來耶。國榮曰。未及入來矣。上曰。冬至陳賀時。必着冕服。禮意何據也。國榮曰。冬至陳賀。便同大朝會。故親臨服色。例以冕服磨鍊矣。大抵冕服。卽是人主對朝臣時所御。則非但陳賀時。雖常時進接之時。着御則。似好矣。上曰。卿言是矣。此是法服。故自古帝王。宴居外皆着之矣。上曰。侍衛皆已待令乎。國榮曰。然矣。命退。諸臣退出。
정조 2년
戊戌十一月初四日辰時。上御仁政殿。親臨冬至陳賀入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨吳載紹。同副承旨李在學。假注書金勉柱李百亨。記事官李信祜鄭東浚。以次侍立訖。上具冕服。乘輿出仁和門。詣仁政殿仍殿座。上曰。闌入雜人。各別禁之。禮房出去。班列整齊。上曰。今日朝廷問安爲之乎。民始曰。爲之矣。上曰。陳賀日。例不爲之。而今已爲之云。此不成說矣。政院。不知此例而必爲之也。宗親文武百官。各就位。樂作四拜訖。代致詞官。進御座前。跪讀致詞訖。宗親文武百官。樂作四拜。傳敎官。由東門出。臨階宣敎曰。履長之慶。與卿等同之。宣訖。宗親文武百官。樂作四拜。贊儀。唱山呼。宗親文武百官。拱手加額曰。千歲。如是者三。樂工軍校。亦皆齊聲唱應訖。宗親文武百官。樂作。四拜。宣箋官。詣箋案前。宣箋訖。典儀。跪啓禮物。請付攸司。左通禮進前。跪啓畢。樂作。上乘輿還內。諸臣以次退出。
정조 2년
戊戌十一月初四日初更。上御誠正閣。右承旨入侍時。行右承旨李鎭衡。假注書金勉柱。記事官李信祜鄭東浚。以次進伏訖。上曰。觀象監印曆都數爲幾何。而吏兵批頒賜件外。餘在爲幾件乎。注書知入。可也。賤臣。承命知奏曰。印刊都數。合爲一千四百四十件。而除各殿進上及吏批頒賜件。餘在爲三百二十二件矣。上曰。明日餘在件。盡數入之事。分付。可也。賤臣。承命出。分付。上曰。吏判。數次開政。皆能善爲之矣。鎭衡曰。果能秉公。物議洽然云矣。上曰。李謙煥之兵議。南述毅之工正。此亦疏滯矣。鎭衡曰。然矣。非但此也。李東馨之外擬。亦是恢公矣。蓋疏滯振掩。雖出於公心。而若非其人。則反爲貽害。而今此檢擬者。皆是勤幹有吏才者矣。上曰。然則尤幸。每政若能如此。則可無憂矣。命退。諸臣退出。
정조 2년
行都承旨洪國榮藥院直。行左承旨鄭民始齋宿。行右承旨李鎭衡齋宿。左副承旨蔡弘履齋宿。右副承旨吳載紹齋宿。同副承旨李在學齋宿。注書柳孟養病一員未差。假注書金勉柱藥院直李百亨仕直。事變假注書朴奎淳仕。
정조 2년
鄭民始。以都摠府言啓曰。今日入直宣傳官武兼。及有廳軍士。當爲中日習射。而毓祥宮親行酌獻禮齋戒相値。不得爲之之意。敢啓。傳曰。知道。
정조 2년
傳于蔡弘履曰。禮房承旨入侍。
정조 2년
傳于鄭民始曰。明日出宮。以仁政殿爲之。
정조 2년
以司諫沈念祖。正言鄭淵淳等牌不進罷職傳旨。傳于鄭民始曰。只推。
정조 2년
蔡弘履啓曰。明日儲慶宮酌獻禮祭文。當爲製進。藝文提學洪國榮。卽爲牌招。何如。傳曰。允。
정조 2년
又啓曰。毓祥宮動駕時。憲府侍臣。無進參之員。除在外外。持平金憙沈樂洙。竝待開門牌招。何如。傳曰。允。
정조 2년
又啓曰。明日毓祥宮酌獻禮。諸承旨。當爲齋宿。而右副承旨吳載紹。方在右議政鄭弘淳偕來所。在前如此之時。有姑令入參之例。今番則何以爲之乎。敢稟。無批答
정조 2년
鄭民始啓曰。明日大駕詣毓祥宮後。王大妃殿惠慶宮問安。何承旨進去乎。敢稟。無批答
정조 2년
傳于李在學曰。軍士房承旨及右承旨入侍。
정조 2년
戶曹參議李秉模疏曰。伏以臣猥膺使命。行將出疆。見叨之職。不可仍帶。玆從縣道。敢控短章。伏乞聖明。亟命遞改焉。答曰。省疏具悉。疏辭。下該曹稟處。
정조 2년
戊戌十一月初五日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。昨日冒寒。移時殿座。夜來。聖體。若何。王大妃殿患候。亦何如。上曰。慈殿調候。與昨一樣。而慈宮氣候。近亦欠和。種種焦悶矣。國榮曰。近來日氣乖常。寒暖不適。調養凡節。似或失宜而然矣。煎進調補之劑。則似好矣。上曰。惠慶宮進服加味六君子湯。五貼製入。出榻敎命退。諸臣退出。
정조 2년
戊戌十一月初五日辰時。上御熙政堂。同副承旨。與禁軍別將入侍時。同副承旨李在學。假注書李百亨。記事官李信祜鄭東浚。禁軍別將具以謙。以次進伏訖。以右副承旨吳載紹。姑令入參啓辭。上命書傳敎曰。暫令入來。齋宿。還宮後。卽爲更往偕來處。與大臣偕入。又命書傳敎曰。明日問安承旨。同副承旨進去。上曰。右副。日昨入侍。旣已分疏園官。昨日傳旨。又爲拔之。極爲駭然矣。若入來。此筵敎。傳言。可也。上曰。祭報府入之。賤臣。承命出去捧入。命承旨讀奏訖。上命禁軍別將。進前。具以謙進伏。上曰。禁軍稱以親病。屢處受由者甚多云。此不成說矣。對曰。今方知委。卽令皆爲上來矣。上曰。如此之類。略施棍罰。皆汰去。別將亦不善爲。此後。各別着念爲之。可也。仍命退。諸臣以次退出。
정조 2년
戊戌十一月初五日午時。上御誠正閣。左承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。昨日政事中。守令初仕。果何如云耶。民始曰。皆善爲之云。而至於南述毅之檢擬郞署。亦足以慰悅嶺南庶類之心矣。上曰。初仕中。崔在粹。聞是故相崔嗚吉之孫云。然否。民始曰。然矣。上曰。故相之丙子箚子。實出於斷斷血忱。若非故相。則誰敢岐異於淸議之中乎。民始曰。聖敎誠然矣。淸論者。至今雖或是非。而其時若無此人。則國家社稷。豈得有今日乎。上曰。能排淸議。獨扶社稷。果難矣。民始曰。昨以陳賀前問安事。有所下敎。而臣考見前例。則非但癸巳年爲之。乙未年冬至。亦爲單子。問安矣。且正朝。旣有問安之例。則冬至。亦似無異同矣。此後。宜有一番稟定之道故。敢達矣。上曰。旣有正朝問安。且有前例。則依此爲之。亦無妨矣。上曰。誕日陳賀。亦有問安乎。民始曰。誕日陳賀。則朝廷不爲問安。只政府爲之云矣。上曰。百官旣不爲問安。則只政府爲之。亦可訝矣。命退。諸臣退出。
정조 2년
戊戌十一月初五日申時。上御誠正閣。禮房承旨入侍時。左副承旨蔡弘履。假注書李百亨。記事官李信祜鄭東浚。以次進伏訖。上命書傳敎曰。御極後。禮當展拜。而迄未遑焉。且況祧禮旣行。亦當一番酌獻。而每以動駕頻數。則爲念軍兵勞苦。亦不下敎矣。明日適値動駕。還宮似至日暮。回途拜儲慶宮。仍行酌獻禮。以此分付該曹。上曰。藝文提學牌招。賤臣。出去傳命。又命書傳敎曰。明日動駕。旣命兩處酌獻禮。還宮必至晩暮。攔後結陣。依經宿例擧行事。分付。又命書傳敎曰。延祜宮展拜。百官行禮。置之。上命退。承史以次退出。
정조 2년
戊戌十一月初五日初更。上御誠正閣。左承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。大司成。陞補尙未設行云。未知何故耶。民始曰。聞以柳戇爲大司成時。以極寒盛暑。不爲設行之意。有所陳達定式云矣。上曰。然則何不以定式之由。卽爲筵達乎。民始曰。未値登筵之時。故姑未仰達云矣。上曰。山林偕來承旨。徑先上來云。聞甚可駭矣。民始曰。承旨之徑來。未知何故。而事甚未安矣。上曰。其在事體。不可無飭矣。民始曰。近來承旨。連爲往來於兩處。院中近未備員。故擧行之際。多有苟艱之時。且聞山林偕來承旨。跨月留住。貽弊各邑。亦不些云。此亦可悶矣。上曰。旣命偕來。必欲一番招徠。則些少邑弊。有不可顧矣。上曰。右相將欲入城云耶。民始曰。聞偕來承旨所傳。則必以被譴爲限。無意膺命云矣。上曰。李謙彬疏中。兩司法禁事。又有嫌逼大臣者矣。民始曰。此亦足爲引義之端矣。命退。諸臣退出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨吳載紹偕來進去。同副承旨李在學坐直。注書柳孟養病一員未差。假注書金勉柱藥院直李百亨仕進。事變假注書朴奎淳仕。
정조 2년
大駕詣毓祥宮入齋室後。政院玉堂藥房口傳問安。答曰。知道。
정조 2년
酌獻禮罷後。仍詣延祜宮展拜後。政院玉堂藥房口傳問安。答曰。知道。朝廷二品以上六曹堂上口傳問安。答曰。知道。
정조 2년
王大妃殿惠慶宮。遣承旨問安。答曰。知道。
정조 2년
大駕詣儲慶宮。酌獻禮罷後。政院玉堂藥房口傳問安。答曰。知道。朝廷二品以上六曹堂上口傳問安。答曰。知道。
정조 2년
李在學。以宿衛所言啓曰。再昨日春塘臺內試射時。入直禁軍及扈衛軍官。入格之類。分付兵曹施賞後。別單。自兵曹書入之意。敢啓。傳曰。知道。
정조 2년
戊戌十一月初六日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。夜間。聖體。若何。上曰。一樣矣。國榮曰。日寒頗緊。今又動駕。御毛具。好矣。上曰。日氣不至甚寒矣。上曰。毓祥宮行禮罷後。當轉詣儲慶宮矣。還宮。不至侵暮乎。國榮曰。雖是短煦。出宮時早。似無此慮矣。上曰。正時不遠。二嚴入之。命退。諸臣退出。
정조 2년
戊戌十一月初六日辰時。上詣毓祥宮。親行酌獻禮擧動入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨吳載紹。同副承旨李在學。假注書金勉柱李百亨。記事官李信祜鄭東浚。以次隨駕。上具翼善冠袞龍袍。乘輿出仁和門仁政門外。降輿乘輦。上曰。侍衛及侍臣班。使之前進。別軍職。具服色催促立之。上詣毓祥宮入齋室。上曰。此處及儲慶宮前路。侍臣下馬。勿稟爲之。百官卽使整齊侍衛。入齋室內。酌獻禮時至。上曰。侍衛入內神門外。上詣內神門外。行再拜訖。上曰。仍爲擧行。行禮後。侍衛延祜宮門外待令。上盥帨訖。贊禮前導。由東門詣位。北向立。行再拜訖。上詣尊所。西向立。民始酌酒。鎭衡受酒。上詣神位前。北向立。國榮奉香盒進。在學奉香爐進。上三上香訖。弘履奉爵進。上執爵。獻酌。以授。載紹。受爵奠于神位前。上俯伏興。少退。北向跪。大祝進神位之右。東向跪讀祝文訖。上還復位。行再拜。少頃。又行再拜訖。上詣望燎位。北向立。大祝取祝焚于床。贊禮啓禮畢。上還詣齋室。上乘輿。由挾門詣延祜宮。行展拜禮訖。還詣毓祥宮。上召戶曹判書具允鈺。毓祥宮改簾事下敎。上降輿。乘輦以出。上召兵曹判書李徽之。下敎曰。侍衛及侍臣班前進事。俄已下敎矣。擁塞前路。如是紛沓。何不指揮乎。結束色書吏。申飭。可也。上仍詣儲慶宮。入齋室後。百官卽使整齊事。下敎。酌獻禮時至。上先行展拜後行禮。節次如初。禮畢。上曰。出標信。依例解嚴。上乘輦還宮。諸臣以次退。
정조 2년
傳于李鎭衡曰。軍士房承旨入侍。
정조 2년
以持平金憙牌不進罷職傳旨。傳于蔡弘履曰。只推。
정조 2년
李在學啓曰。王大妃殿陳賀時。致詞箋文。當爲製進。藝文提學洪國榮。待明朝牌招。何如。傳曰。允。
정조 2년
蔡弘履。以內醫院官員。以都提調提調副提調意言啓曰。年例各殿進上臘藥所入牛黃七十八部四分。麝香一百五十六部二分。及丙申新定式加進上所入牛黃二十二部三分。麝香二十六部三分。合牛黃一百部七分。合麝香一百八十二部五分。竝令戶曹宣惠廳。進排。何如。傳曰。允。
정조 2년
李在學。以承文院官員。以都提調意言啓曰。講書員。今已修改。依前下敎。本院官員。使之入接之意。敢啓。傳曰。知道。
정조 2년
又以司饔院官員。以監膳提調意言啓曰。今日洪忠道臘肉進上生猪一口來到。而體甚瘠。小不準尺量。不得已退送。使之改備封進。而莫重進上。如是不謹。事甚未安。當該封進官。從重推考。道臣。亦難免不能檢飭之失。推考。何如。傳曰。允。生猪。仍爲捧入。
정조 2년
司諫沈念祖。持平沈樂洙金憙。校理李度默。副校理宋煥億。正言李泰永鄭淵淳。修撰黃昇源曺遠振啓曰。請亟寢鄭致達妻。減死安置之命。快正王法。以洩神人之憤。請還寢韓翼謩金吾草記勿施之命。請放歸田里罪人金相福。爲先極邊遠竄。請黑山島定配罪人龜柱。亟加嚴鞫。夬正王法。措辭見上答曰。不允。沈念祖沈樂洙金憙。李泰永鄭淵淳啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島之配。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。沈樂洙啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣。宗甲義駿。竝令設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰。支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府。更加嚴鞫。期於得情。措辭見上一才卜男福伊事停啓。新除授大司憲宋文載。時在京畿楊州地。請斯速乘馹上來事下諭。答曰。不允。下諭事依啓。李泰永啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一倂詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。措辭見上答曰。不允。朴宗岳尹得毅重根李彝永吳濬根孫景完李德杓鄭德涵趙命禧金德麟事。停啓。
정조 2년
戊戌十一月初七日。記事官姜彙鈺。刑曹啓目。罪人南斗山段。偸出褥子。燒火節次。旣己箇箇承服。依例結案敢招後。稟處。何如。傳曰。斗山之所犯。可謂罔赦。是置。輸款於捕廳。結案於刑曹者。皆在平問之時兺不喩。獄案昭然。更無持疑之端是乎矣。特以求生必死之意。有此更査之命是加尼。今於與人頭面之時。又不免見屈是隱。則可謂莫奈何也。固當登時結案正法。而亦不無深量者。原供辭中。同謀諸人姓名。終不現納。情狀極可痛駭。更加嚴刑。期於吐實爲良如敎。
정조 2년
刑曹僞造罪人金奉鎭加刑啓目。傳曰。除尋常各別嚴刑。期於得情爲良如敎。
정조 2년
刑曹李千奉蹴殺盧漢傑節次。無意吐實。更加各別嚴刑。期於得情。何如。傳曰。除尋常。各別嚴刑。期於得情爲良如敎。
정조 2년
戊戌十一月初七日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。日候不適。朝氣陰冷。夜間。聖體諸節。若何。上曰。一樣矣。上曰。左承旨。今日不爲仕進乎。國榮曰。病未入來云矣。上曰。卽爲牌招。催促入來。可也。賤臣。承命出傳。上曰。全羅兵使下直云。而完符三件外。無可頒者。閫帥中果有遞來將納之符耶。國榮曰。公忠水使吳載熙。今方遞來。非久當納符矣。上曰。然則全羅兵使。姑勿下直。可也。上曰。宿衛所極甚疎忽。入直軍兵。數亦不多。此不可不變通矣。聞三營之各處入直軍兵間。有添數疊送處。不緊甚矣。予意。則量減各處入直之敎。添額於宿衛所。一以存事體之重。一以作有用之兵好矣。卿意。如何。國榮曰。聖敎誠好。而訓御兩營之各樣軍兵摠數及其他擧行節目。臣未得詳知。下詢後。宜有更商之道矣。上曰。從當更爲商確矣。命退。諸臣退出。
정조 2년
戊戌十一月初七日午時。上御誠正閣。左承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。俄者下敎三營軍兵事。果皆詳問錄入乎。民始曰。姑未錄出。而營校輩。粗知其槪略。皆無鍊達熟知者矣。上曰。城內巡邏牌。前所無而今有者爲幾牌。各營所送攔後軍。以何哨名色。磨鍊乎。注書先爲知入。可也。賤臣。承命知奏曰。巡邏新設處。只景慕宮一處。而攔後軍則三營。各送一百五十名。而以別哨及各哨步軍。參半定送云矣。上曰。三營中。以都監言之。各處入直軍。有名無實。不如移屬於宿衛所元定數額外。加定四百名。以重宿衛。似好矣。民始曰。宿衛所軍兵。自各營定送。而聞抄出於各哨。初無一定之名色。此後則定爲作隊。又定領率將官。使之領率而各營之定送軍兵。又使都監主管則好矣。上曰。予意。亦然矣。當與宿衛大將。更加消商爲之矣。上曰。承旨出去。詳問于各營將校錄出。更爲入侍。可也。命退。諸臣退出。
정조 2년
戊戌十一月初七日申時。上御誠正閣。軍士房承旨入侍時。行左承旨鄭民始。假注書金勉柱。記事官李信祜鄭東浚。以次進伏訖。上曰。軍兵事。詳爲知入乎。民始曰。巡邏軍新設處。景慕宮毓祥宮兩處。而斥堠及把守軍兵。城內則禁御兩營分當。城外。則都監全當。而禁衛。當其三分之一云矣。上曰。分付各營。更爲詳錄以入。可也。民始曰。王大妃殿誕日。陳賀時。儀註。只以百官陳賀磨鍊。無親臨一節云矣。預爲稟定。然後使可以擧行矣。上曰。向日三覆時。筵中有所下敎於禮判。使之出擧條矣。今不以親臨磨鍊云者。誠可怪也。民始曰。向日筵中下敎。臣亦承聞。而儀註如是磨鍊云故。敢達矣。上曰。此必是注書不爲簡通而然也。其日傳敎軸及注書草冊。詳考以奏。可也。賤臣。承命考奏曰。果有親臨之敎。而擧條則未及簡通云矣。上曰。注書旣承下敎。而何不簡通。卽出擧條乎。事甚駭然矣。上曰。陳賀致詞。尙不牌招文任製進乎。民始曰。致詞例自槐院擧行。無牌招文任之規矣。上曰。卿似未諳前例矣。先朝每多親製之時。而逮予代聽。連使文任製進。而今謂無例者。似未詳考而然矣。民始曰。山林偕來所。今無承旨之仍留者。事甚如何矣。上曰。今無替送之人。何以則好耶。民始曰。聞山林病勢。實難赴召云矣。上曰。旣命偕來。而今還中撤。亦欠誠實矣。仍命書傳敎曰。旣命偕來。則本職雖已許遞。無上來之命。而徑自還京。更欲傳諭而偕來處無承旨云。或由於生疎。事涉率爾。前承旨尹塾。從重推考。命退。諸臣退出。
정조 2년
戊戌十一月初七日初更。上御誠正閣。右承旨入侍時。行右承旨李鎭衡。假注書金勉柱。記事官李信祜鄭東浚。以次進伏訖。上曰。關西殺獄罪人李仁乞文案入之。若已出給。該曹。院中所在單抄。考入。可也。賤臣承命持入。上曰。更覽仁乞獄案。終有所可疑者矣。且初覆檢實因及各人等招辭。亦或有異同處。鎭衡曰。臣未及詳見文案。故未知其委折之果如何矣。上命書刑曹判付。又命書傳敎曰。罪人斗山。旣已輸款。更無顧藉之端。勿拘日次。各別嚴刑事。分付刑曹。又命書傳敎曰。賀儀。何等重大之事。去月晦日筵中。禮判。以慈殿誕賀親臨事。明白定奪。而至于今不出擧條。幾乎闕禮。不卽簡通之注書。固有罪矣。禮判則以掌禮之官。不徒擧條趁未書送。本曹擧行。亦不爲之。大是不察。禮曹判書金華鎭越俸一等。當該注書汰去。命退。諸臣退出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨吳載紹偕來進去。同副承旨李在學坐直。注書柳孟養藥院直一員未差。假注書李百亨仕直。事變假注書朴奎淳仕。
정조 2년
鄭民始啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 2년
李在學啓曰。大司憲宋文載。執義兪彦鏶。掌令金鍾厚尹弼秉在外。持平金憙牌不進。沈樂洙疏批未下。以監察茶時之意。敢啓。傳曰。知道。
정조 2년
李百亨汰去。代以洪仁浩爲假注書。
정조 2년
洪仁浩在外。代以李彦祜爲假注書。
정조 2년
蔡弘履。以弘文館言啓曰。副校理宋煥億。謂有情勢。不爲行公。卽爲牌招察任。何如。傳曰。允。
정조 2년
以大司諫徐有防。司諫沈念祖。正言李泰永鄭淵淳。持平金憙牌不進罷職傳旨。傳于李在學曰。只推。
정조 2년
以副校理宋煥億。牌不進罷職傳旨。傳于李在學曰。只推。
정조 2년
蔡弘履。以禮曹言啓曰。今十一月初十日。王大殿誕日。百官陳賀儀註。直爲書入王大妃殿之意。敢啓。傳曰。知道。
정조 2년
李在學。以義禁府言啓曰。平安監司金鍾秀狀啓。據刑曹粘目內。江原道蔚珍縣定配罪人張光來。逃入平壤府。因病物故。當該配所官。令該府處之事。允下矣。當該配所官。令本道道臣。措名現告後。拿處。何如。傳曰。允。
정조 2년
以右議政鄭弘淳初度呈辭。傳于李在學曰。不允批答。王若曰。君臣一體交須。喜鼎席之寅協。輔相百責所萃。胡巽牘之遽尋。有此諄諄。無或邁邁。惟卿心存王室。系出名家。持身簡貞。早襲門庭之訓。遇事綜密。夙抱廊廟之譽。粵自先朝之受知。歷試殆遍。逮夫寡人之嗣服。眷注冞隆。邦賦是治。大司農之委任。輿望攸屬。右丞相之特升。國事艱虞。此何時也。廟謨密勿。期共濟焉。祇緣一時之違言。以致歷日之引義。臺閣任面刺之責。纔見白簡之登朝。宰相貴容受之風。胡至赤舃之遜野。此不過倉卒間事。且莫曰關係非輕。一己之廉隅欲伸。卿雖陳四維之義。大臣之去就至重。予則盡九經之規。敦諭屢宣。嗟心腹之旣悉。近侍斯遣。庶情志之交孚。豈意延佇之辰。遽見遜讓之擧。往者勿說。固是聖人之言。公耳忘私。盍念世臣之道。非平時體國之意。爲卿慨然。回此日釋負之心。是予望也。於戲。念輔弼同休戚之義。豈忍若斯。顧人臣有進退之憂。庶幾改止。庸副多誥。亟斷來章。所辭宜不允。故玆敎示。想宜知悉。修撰黃昇源製進
정조 2년
戊戌十一月初八日。記事官姜彙鈺。刑曹罪人南斗山更招啓目。傳曰。依允。
정조 2년
戊戌十一月初八日辰時。上御誠正閣。都承旨入侍時。行都承旨洪國榮。假注書金勉柱。記事官李信祜鄭東浚。以次進伏訖。國榮曰。夜間。聖體。何如。而王大妃殿患候。亦復何如。上曰。慈殿愆候。與昨一樣。復常尙遠。悶迫矣。上曰。昨因箕伯狀聞。更考仁乞獄案。則終有所可疑者矣。國榮曰。仁乞獄事。向日三覆時。有所陳達者。而今此狀啓措語。與前後文案判異。雖未知委折之果如何。而甚是可疑。且狀啓中罪人問目。亦多有疎忽處。其在重獄體之道。似欠審愼矣。上曰。予意亦然。而卿之所奏果是矣。國榮曰。大抵此獄。必有疑端。所謂金照銃達。雖非手犯者。豈可尙不施一次刑乎。宜有別般審覆之道矣。上曰。外方獄囚。非但此事。按覆之際。必多有不能審愼之患矣。國榮曰。外方獄案。例多疎忽。安得無如此之弊乎。監司。旣不能親問。而每定參覈官。使之按獄。所謂參覈。亦不能盡心審覈。不過應例而已。然則實犯者。或可以幸免矣。無罪者。亦必有橫罹者矣。甚可悶矣。上曰。卿言是矣。曾以此等事。有所酬酢。而左承旨。以爲擇送御史於各道。按覈道內重獄爲好云。此言誠有所見矣。國榮曰。按覈使差送。誠好矣。而此亦有弊而無實矣。上曰。然矣。上曰。右相呈辭云。若欲敦諭。則更無批答乎。國榮曰。當有不允批答矣。上曰。近例有無。注書知入。可也。賤臣知奏曰。自初度至三度。例有不允批答。而自藝文館。分排於知製敎製進云矣。上曰。已爲分排乎。東浚曰。分排矣。上曰。然則催促製進。可也。命退。諸臣退出。
정조 2년
戊戌十一月初八日巳時。上御熙政堂。晝講入侍時。知事黃景源。特進官沈頤之。參贊官李在學。侍讀官李度默。檢討官黃昇源。宗臣西淸君煋。武臣徐有大。假注書金勉柱。記事官李信祜鄭東浚。以次進伏訖。上讀前受音訖。度默。進講論語第四卷子罕篇。自子疾病。至雅頌各得其所。上讀新受咅訖。度默陳文義曰。聖人言吾誰欺。欺天乎。蓋天者。不必以高高者爲天。天卽理也。聖人以理爲天。故苟有一毫違諸理。便是欺天也。上帝臨汝。又曰。及爾游衍。宋儒張栻之言曰。求天於視聽言動之間。此皆指一理字而言也。於此等處。深加體念。雖涓蠖之中。念慮之微。必須戰戰兢兢。純然合乎天理。然後方可謂對越上帝之道矣。至九夷章。又曰。聖人有神明之德。故所居者必化。東方。卽古之九夷也。箕聖居之。一變其陋。及至我朝四百年。治敎休明。禮樂文物。燦然具備。挽近以來。雖風俗頹敗。猶可以一變至道。況一隅靑丘。獨保衣冠之俗。而殿下有聰明睿智之姿。且居君師之位。此誠千一之會也。聖學必緝熙光明。聖德必純亦不已。以臻過化存神之域。俾覩於變時雍之美焉。上曰。下番陳之。昇源曰。有美玉章。以美玉與善賈。分言之。美玉是在下者也。善賈是在上者也。在下之美玉未嘗無。而在上之善賈最難遇。故從古聖賢。終身不遇者。此也。是以人君。有其善賈實難。而持其善賈。能購得美玉。以爲邦國之寶者。爲尤難也。觀於歷代之史。則求賢之詔。往往史不絶書。而時君世主。每以儒者之言爲迂遠。徒有招徠之禮。而未有任用之實。故終使美玉。深藏於草莽之下。此實監戒處也。方今聖明在上。致禮山林之士。特降旌招之命。是殿下備其善賈也。山林宿德之士。必有茹茅彙進之慶。於此益加聖念。無徒隆於招徠之禮。更懋實於任用之道。必使美玉。永作國家之寶。是所望也。上曰。所奏好矣。景源曰。上下番皆已陳達。別無更達者。而夫子之責子路。可謂嚴峻。聖人敎人無間之意。此可見矣。又曰。以子貢美玉之說。觀之。聖人之不遇實關時運。雖有蘊櫝之珍。而世無求之者。則豈有自至之理乎。上曰。子貢此言。果是設問者耶。抑或有意而言耶。景源曰。似是設問者也。上曰。人之爲學。欲法聖人之言動出處。則聖人之敎人。亦不當以已之所不欲導之也。然則夫子所答。沽哉待價之訓。似有間於物我。未知何如耶。景源曰。此是夫子之泛說。似無物我之可言矣。上曰。幼而學之。壯而行之。則君子去就。當先潔其身。而今此沽哉待價之訓。毋或近於求進之嫌乎。夫子以天縱之聖。自任行道。至於轍環。則固無慊於待價。而聖人以下。則終涉於自求之嫌矣。度默曰。夫子雖急於行道。而轍環天下。然此出於不得已也。實非求進之意也。上曰。夫子自衛反魯。然後始爲樂正。其所謂樂。只指音響律度而言乎。昇源曰。此樂字。指雅頌而言也。詩實樂之章也。上曰。然則只正其樂於魯國之政。無所相關耶。昇源曰。孔子旣未得位。不得以禮樂用之天下。故周流四方。采輯其殘缺者。載之空言。垂之後世而已。於魯國時政。似無相關矣。上曰。雅頌。卽詩三百篇也。風俗之善惡。政化之得失。無不備載。則夫子雖不能行道於天下。歸正魯樂。亦可謂寓敎之一端矣。亦不可謂無所關矣。景源曰。聖敎誠然矣。上曰。夫子之歸正魯樂。卽是衰世之意。以夫子之聖。過化存神。無非觀感處。則雖不行道於天下。魯之一邦。亦不得變化。其故何也。景源曰。夫子在魯。亦不得久於其位。故終不得變化一邦。若久居其位。則豈可不移風易俗乎。上曰。然矣。上曰。參贊官。亦陳之。在學曰。經筵玉堂。皆已陳達。別無可達者矣。上命經筵先退。在學曰。禮判有稟定事。來詣闕外。而昨日下敎之後。惶恐不敢入來云矣。上曰。過矣。向日筵敎。禮判果未記得云耶。在學曰。聞全然忘置云矣。上命書傳敎曰。王大妃殿誕日。陳賀習儀節次置之。命退。諸臣退出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨蔡弘履坐直。右副承旨吳載紹坐。同副承旨李在學坐。注書柳孟養藥院直一員未差。假注書柳文養仕直。事變假注書朴奎淳仕。
정조 2년
鄭民始啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 2년
蔡弘履啓曰。司憲府大司憲宋文載。執義兪彦鏶。掌令金鍾厚在外。掌令尹弼秉。持平金憙牌不進。持平沈樂洙疏批未下。今日以監察茶時之意。敢啓。傳曰。知道。
정조 2년
以右議政鄭弘淳。再度呈辭。傳于蔡弘履曰。不允批答。
정조 2년
以平安監司金鍾秀。安州牧使罷黜狀啓。傳于蔡弘履曰。民事方殷。口傳差出。
정조 2년
吏曹口傳政事。以高裕爲安州牧使。
정조 2년
傳于蔡弘履曰。慈殿。以明日陳賀。適在英考制畢之後。明年猶可受。而今年決不可受之爲敎。其在將順之道。不可如禮矣。明日王大妃殿誕日陳賀。權停事。卽爲分付。
정조 2년
傳于蔡弘履曰。貢果來到。藝文提學。待明朝牌招。
정조 2년
蔡弘履。以弘文館言啓曰。副校理宋煥億。旣有只推之命。卽爲牌招察任。何如。傳曰。允。
정조 2년
蔡弘履。以義禁府言啓曰。明日黃柑時。本府都事。皆爲赴擧。武都事一員。本府入直。而當直入直。都事公事。回公都事。無以推移。假都事二員。令該曹。依例差出。何如。傳曰。允。
정조 2년
右議政鄭弘淳再度呈辭。不允批答。王若曰。渙誥已宣。謂遐心之可挽。巽章申徹。愧淺誠之莫孚。予更敷心腹之言。卿須念股肱之義。顧今國家之多難。豈許輔相之丐間。膺丕責於堂構。政思前烈之永闡。畀重任於鼎鉉。恒冀新化之共裨。猗古家世襲忠貞。鬱爲公輔之器。自先朝契隆知遇。早躋卿宰之班。蓋其謹愼奉公。燥濕不擇。亦以詳敏綜物。尺寸靡遺。豈料臺臣之有言。遂致相職之乞免。伊官師相規之說。無足介懷。況近侍敦諭之餘。何容釋負。惟當鞫躬而盡瘁。豈可奉身而遜荒。休休如有容。何遽古大臣不若。望望然欲去。實非予小子所期。須以體國之心。莫緩造朝之擧。苟有必可辭之義。豈不勉從。實無深自引之端。固難輕許。其勿困我。夫豈捨卿。於戲。一初之運至艱。宜軫弘濟之策。百揆之任甚重。庶副虛佇之誠。所辭宜不允。故玆敎示。想宜知悉。校理臣李度默製進
정조 2년
戊戌十一月初九日巳時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜來感候加減。何如。上曰。與昨一樣矣。國榮曰。近來日氣不調故外間感氣。亦盛行云矣。上曰。右相又始呈辭。其爲引殊涉過矣。國榮曰。似聞期於必遞。故更爲呈辭云矣。上曰。本事旣是倉卒間事。予之敦勉。若是諄複。則豈如是一向固執乎。良可慨然。國榮曰。聖敎誠然矣。上曰。水原偕來承旨。雖已遞職。不待入來之命。徑先入來。事甚輕率矣。國榮曰。然矣。本職雖已遞。奉命自在。似當往復本院。然後當去就而不此之爲。徑自還入。事甚顚倒矣。上曰。今則更當送他承旨乎。國榮曰。惟在處分矣。上曰。俄者。承候於王大妃殿。則下敎。以明日陳賀。卽制畢後初擧。餘哀猶切。豈忍受賀。聞此下敎。不覺涕零。事難違敎。不得不停賀。予心悵缺。容有旣哉。國榮曰。慈殿下敎。實爲盛德事。而臣民缺望則深矣。命退去。諸臣以次出
정조 2년
戊戌十一月初九日酉時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。明日慈殿賀儀。其在將順之道。不得不權停。而下情不勝悵缺矣。民始曰。慈殿之不欲受賀。果是盛德事矣。上曰。明日柑製。旣通方外。則赴擧儒生。想不少矣。民始曰。似然矣。上曰。卽見箕伯仁乞更覈狀啓。則捧供論啓。頗多未瀅處。其在重獄體之義。不可不更査矣。民始曰。朝廷之更覈。亶在重人命。而今此覈啓。與前無異。此不可不更査矣。上曰。近來吏判之政。擧沈滯恢公道。可以聳動遐邇。誠甚可嘉。民始曰。吏判之一心秉公。實爲感服矣。上曰。今番高裕安州之除。尤是意外。嶺俗。似必恰然矣。民始曰。然矣。上曰。右相。又尋辭單。何其過引也。民始曰。身爲獻官。不卽論罪廟司。雖欠詳密。因此呈辭。頗涉過矣。上曰。本事旣是旡妄之過。臺言不過規警之意。大臣體重。何必因此而期於必遞乎。今者爲引。萬萬過當矣。命讀諸道狀啓。民始讀奏。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨吳載紹偕來進去。同副承旨李在學坐直。注書柳孟養藥院直一員未差。假注書柳文養仕直。事變假注書朴奎淳仕。
정조 2년
大殿。政院玉堂口傳問安。答曰。知道。王大妃殿。政院玉堂。單子問安。答曰。知道。惠慶宮中宮殿。政院玉堂。口傳問安。答曰。知道。淑昌宮。政院玉堂。口傳問安。答曰。知悉。大殿。朝廷二品以上六曹堂上奉朝賀。口傳問安。答曰。知道。王大妃殿。朝廷二品以上六曹堂上奉朝賀。單子問安。答曰。知道。
정조 2년
鄭民始啓曰。大司憲宋文載。執義兪彦鏶。掌令金鍾厚在外。掌令尹弼秉傳旨未下。持平沈樂洙疏批未下。今日以監察茶時之意。敢啓。傳曰。知道。
정조 2년
傳于蔡弘履曰。藝文提學。更爲牌招。
정조 2년
蔡弘履啓曰。藝文提學洪國榮。再牌不進矣。所當更請牌招。而係是一日三牌。何以爲之。敢稟。傳曰。更爲牌招。
정조 2년
又啓曰。藝文提學洪國榮。三牌不進矣。所當更請牌招。而係是一日四牌。何以爲之。敢稟。傳曰。三牌不進。事體所在。誠極未安。更爲牌招。膺命。
정조 2년
傳于蔡弘履曰。藝文提學。牌去來催促。
정조 2년
又傳于曰。禮房承旨。持此書題。與藝文提學。皆往泮宮。儒生試取以來。
정조 2년
以右議政鄭弘淳三度呈辭。傳于蔡弘履曰。不允批答。
정조 2년
傳于蔡弘履曰。科次入侍。
정조 2년
李在學。以兵曹言啓曰。二番內禁衛。依一番內禁衛。例以宣薦人。塡差。番將。亦以防禦使以上差出事。定奪矣。二番內禁衛將鄭景曾。旣未經防禦使以上之職。則不可仍帶。改差。何如。傳曰。允。
정조 2년
右議政鄭弘淳三度呈辭。不允批答。王若曰。溫批再敷。冀至意之或諒。遜牘三徹。慨遐心之莫回。此豈可退之日耶。實非所望於卿者。惟卿以喬木之世冑。居九棘之崇班。王室許身。故家之遺風可見。台閣踵武。初服之新化是裨。蓋休戚與同之規。顧倚毗之方篤。若進退皆憂之義。詎行止之自專。矧惟旣往之所遭。何至若是之深引。言出箴規之意。人孰指以大過。事在倉卒之間。予亦知其旡妄。心腹之諭屢降。庶幾交孚。股肱之托方隆。胡不相諒。嗟時憂政殷於溢目。而私義遑論於奉身。蒼生切呼庚之嘆。亶急救時之策。黃扉佇同寅之喜。寧緩造朝之期。以斷斷體國之誠。豈忍釋負。亦休休容衆之量。宜無介懷。須思幡然改之圖。庸副援而止之意。於戲。大臣之責任至重。豈去就之自輕。寡人之慰釋甚勤。庶遜讓之毋固。所辭宜不允。故玆敎示。想宜知悉。副校理臣宋煥億製進
정조 2년
戊戌十一月初十日。記事官姜彙鈺。刑曹罪人南斗山。更招啓目。傳曰。依允。
정조 2년
戊戌十一月初十日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。臣於文任牌。屢違召命。極甚惶悚矣。上曰。今此再次違召。誠是意外。國榮曰。臣以文任。獨當節製。旣數次。且今番賜第之科。有難冒當。故極知悚蹙。而不得已違召矣。上曰。卿言過矣。多士已聚。試官尙不出去。豈不悶然。今當出三牌。須勿過辭。卽爲進去。好矣。國榮曰。聖敎若是諄複。臣不得不冒出。而在臣廉隅。則有所難便矣。上曰。昨日安州之除。尤是公道。嶺人想必聳動矣。國榮曰。然矣。上曰。今日陳賀。奉慈敎權停。而予心則甚悵然矣。國榮曰。臣等。亦不勝缺然矣。上曰。惠慶宮進服加味六君子湯五貼製入。出榻敎命退去。諸臣以次出。
정조 2년
戊戌十一月初十日巳時。上御誠正閣。右承旨入侍時。行右承旨李鎭衡。記事官柳孟養李信祜鄭東浚。以次進伏訖。上曰。注書出去。入門單子催促。賤臣。承命。分付。上曰。藝文提學之今日連違召牌。極甚過矣。鎭衡曰。前此屢當主試。而皆非賜第之科。而今番則異於前。故難於自當。有此屢違矣。命書傳敎曰。故事柑製。元無時限。以頒柑中使之復命。爲掩帳之限。懸題之後。毋過一時。入庭儒生。如或不解此法。致有後時之嘆。殊非申令之意。以此意史官馳詣泮宮。曉諭場中後回奏。上曰。注書持此傳敎。馳詣泮宮。曉諭諸生以來。賤臣。奉傳敎承命而出。曉諭後。回奏曰。臣敬奉聖旨。馳往場中。曉諭多士矣。上曰。頒柑懸題。已爲之乎。賤臣對曰。然矣。上曰。赴擧儒生幾何。賤臣對曰。明倫堂庭。無空隙而坐矣。命退去。諸臣以次出。
정조 2년
戊戌十一月初十日未時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。上曰。收券幾何。國榮曰。百餘張矣。上曰。時刻甚促。而呈劵尙多。可謂實才矣。國榮曰。然矣。午初。始頒柑。卽爲懸題。午盡而中使卽起。其間不滿一時矣。上曰。帳後試劵。大司成收劵乎。國榮曰。然矣。上曰。今番則無攫柑之弊乎。國榮曰。稍勝於前矣。上曰。試所承旨。持試券詣閤事。分付。命退去。諸臣以次出。
정조 2년
戊戌十一月初十日未時。上御誠正閣。科次入侍時。藝文提學洪國榮。行左承旨鄭民始。行右承旨李鎭衡。左副承旨蔡弘履。對讀官宋煥億。修撰黃昇源。記事官柳孟養李信祜鄭東浚。以次進伏訖。上命考劵。上曰。限後劵收來乎。弘履曰。姑未收來矣。上曰。注書出去催促。賤臣。承命而出。分付。考五軸。選八帳。命諸臣少退。諸臣退在閤外。少間。命入侍。考券四軸。竝選九張。上曰。帳後幾張乎。注書出去問奏。賤臣。出問後。回奏曰。限後九十三帳云矣。上曰。限後入之。仍命考券。國榮曰。雖是限後。如有超等之文。選置乎。上曰。如有善作。置之選考。可也。限後畢考。選一帳。命合考。國榮曰。選幾張乎。上曰。選三人。可也。國榮書等訖。命坼封。弘履次第讀奏。上命書傳敎曰。柑製居首進士趙成鎭。直赴殿試。之次生員任希問。直赴會試。之次進士許霔。給二分。又命書傳敎曰。入格儒生。明日待令。命退去。諸臣以次出。
정조 2년
行都承旨洪國榮藥院直。行左承旨鄭民始病。行右承旨李鎭衡坐直。左副承旨蔡弘履坐。右副承旨吳載紹偕來進去。同副承旨李在學坐直。注書柳孟養藥院直一員未差。假注書柳文養仕直。事變假注書朴奎淳仕。
정조 2년
李在學啓曰。司憲府大司憲宋文載。執義兪彦鏶。掌令金鍾厚在外。掌令尹弼秉。持平金憙傳旨未下。持平沈樂洙疏批未下。今日以監察茶時之意。敢啓。傳曰。知道。
정조 2년
李在學。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
李在學。以宿衛所言啓曰。今日中日日次矣。本所所管入直部將守門將禁軍扈衛軍官。武藝別監及內外營入直軍兵等。待標信下。發令箭分送試所之意。敢啓。傳曰。知道。
정조 2년
傳于蔡弘履曰。入格儒生入侍。
정조 2년
以右議政鄭弘淳四度呈辭。傳于蔡弘履曰。承旨敦諭。
정조 2년
傳于李在學曰。同副承旨入侍。
정조 2년
以大司諫徐有防。司諫沈念祖。正言李泰永鄭淵淳。掌令尹弼秉。持平金憙牌不進罷職傳旨。傳于李在學曰。只推。
정조 2년
李鎭衡啓曰。明日殿座時。承旨當爲備員。而右副承旨吳載紹。方在右議政鄭弘淳偕來所。在前如此之時。有姑令入參之例。今番。則何以爲之乎。敢稟。傳曰。姑令入參。
정조 2년
李在學。以兵曹言啓曰。五衛將曹命楫。以其父病之沈重。不忍離捨。實難供職。呈狀乞遞。不可强令察任。改差。何如。傳曰。允。
정조 2년
蔡弘履。以內醫院官員。以都提調提調副提調意啓曰。院鍼醫有闕代。醫人皮弘翼。鍼術精詳。以此人差下。令該曹依例付軍職。冠帶常仕。何如。傳曰。允。
정조 2년
戊戌十一月十一日。記事官姜彙鈺。刑曹罪人南斗山。更招啓目。傳曰。尙今扺賴不服者。萬萬凶獰。過齋後。開坐時段。如前除良箇箇。各別嚴訊爲良如敎。
정조 2년
刑曹僞造罪人金奉鎭。加刑啓目。傳曰。除尋常。更加嚴刑。期於得情爲良如敎。
정조 2년
刑曹殺獄罪人李千奉更招啓目。傳曰。除尋常更加嚴刑。期於得情爲良如敎。
정조 2년
義禁府啓目。仍黃海監司啓本啓下者。嶺儒疏批中添書事。究覈。則時囚趙漸逵。一向發明。而諸罪人。皆在海營。無以憑覈。下送本道。使之面質。期於得情。何如。傳曰。依允。
정조 2년
戊戌十一月十一日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間。聖體。若何。上曰。一樣矣。國榮曰。感候餘症。今則快祛乎。上曰。稍勝矣。命讀諸道狀啓。國榮讀奏。上曰。昨日壯元之文。雖限後。近來科作中第一也。國榮曰。然矣。果是實才云矣。上曰。卿三當節試。皆拔實才。試鑑可謂明矣。國榮曰。臣非有別般試鑑也。超等之作。雖凡眼。亦易辨別矣。上曰。入格儒生。皆待令乎。國榮曰。皆已來待矣。命退去。諸臣以次出。
정조 2년
戊戌十一月十一日辰時。上御熙政堂。入格儒生入侍時。行右承旨李鎭衡。假注書柳文養。記事官李信祜鄭東浚。儒生趙城鎭任希問許霔。以次進伏訖。上曰。入格儒生。以次進前。城鎭進伏。上曰。年幾何。對曰五十四矣。上曰。誰之族乎。對曰與趙鼎鎭。爲八寸矣。上曰。汝乃趙哥之宗孫乎。對曰。宗孫之同生弟矣。上曰。同姓連姻間。最近者誰也。對曰。無矣。上曰。誰之外孫乎。對曰。故參判臣金鎭玉之外孫矣。命誦科製。城鎭誦至初項。上曰。彼項滿場中一人矣。上曰。汝遇此文任。故科作中。雖有疵病。能爲壯元矣。上曰。曾經何官乎。對曰。以燕岐縣監。在任在喪矣。上曰。汝之所作幾何。對曰三百餘首矣。命退。希問進伏。上曰。此人昨年九日製。入於合考者矣。命誦科製。希問誦至批點句。上曰。此句好矣。上曰。所作幾何。對曰。四百首矣。上曰。努力觀科。可也。命退。霔進伏。上曰。年幾何。對曰。四十七矣。上曰。誰之族乎。對曰。前都事臣許霮之從弟矣。命誦科製。霔誦訖。上曰。所作幾何。對曰。五百首矣。上曰。爾準圓點乎。對曰。昨年。則果爲準點。而今年。則姑未始點矣。命退。上命書傳敎曰。昨年到記儒生定式數。今年到記儒生定式數。書入事。分付。命退。承史以次出。
정조 2년
戊戌十一月十一日申時。上御誠正閣。同副承旨入侍時。同副承旨李在學。假注書柳文養。記事官李信祜鄭東浚。以次進伏訖。上命書傳敎曰。八月以後大司成。當處分捧現告以入。上曰。昨年圓點定式之後。儒生之準點者。其敎夥然。至於今年。準點者甚少。比昨年。三倍見減。雖曰法久弊生。豈意定式。纔過一歲。若是其蕩然歟。近年科擧頻數。故予以罕設之意。秋到記。尙未命行矣。儒生輩之如是慢忽。其或以此而然歟。良可駭也。仍命書傳敎曰。國家雖有良法美制。修擧則立。抛置則壞。至若作成之方。尤可效害之易見。大扺圓點復舊之擧。實是修明列朝之成憲。而亦欲使多士。游上舍之中。期絃誦之美也。昨年定式之初。猶不無其效。食泮居泮。克準點數者。厥數夥然矣。朝者因儒生之言。問於本館。今年準點儒生。比昨年甚鮮。殆乎三倍減額。是誠不修擧之弊也。豈其春秋到記節日課製。或多闕行。不若前年之準式而然歟。雖由朝家之未遑。間因方外之兼試。而其爲抛置定式之歎。固已甚矣。又以秋到記。過限不設。居齋儒生。率多乍入旋去之弊云。失信於多士。亦大矣。然在士子遵朝令之道。宜不敢若是其慢忽也。士習之不古。久矣。縱非朞月之丕變。而苟究其故。奚獨諸生之咎。予亦不勝其靦然也。且每年圖點。始自八月計劃者。乃所以以秋到記爲限之意。而未設到記。則在前退行。亦多其例。宜有提撕之政。以勉激礪之道。當令明日試取。噫。往雖莫追。來猶益勵。深有望於諸生也。如其身爲師儒之長。頒令未踰歲。廢却至此。而旣不能董飭檢督。又不卽登筵提奏。難免失職之罪。八月以後大司成。爲先一竝罷職。上曰。禮房承旨。入侍。出榻敎賤臣。承命出傳。與禮房承旨蔡弘履偕入進伏。上曰。承旨馳往泮宮。待諸生夕食堂齊會之時。以此傳敎。曉諭而來。可也。弘履承命退出。仍命書傳敎曰。禮房承旨。馳詣太學。夕食堂到記取來。上曰。注書。昨年到記科爲之乎。賤臣對曰。昨年七月。倖竊到記科矣。命書傳敎曰。明日殿座處所。仁政殿擧行。上曰。明日仁和門出宮。挾輦軍。勿爲磨鍊。上曰。明日試取時。設布帳。以訓鍊都監磨鍊節目。竝出榻敎命書傳敎曰。政官。待明朝牌招開政。以八月以後大司成現告。命書傳敎曰。未肅拜人員勿論。命讀諸道狀啓訖。命書判付。命讀禮曹刑曹草記訖。命書批答。在學曰。莫重奏御文字。不爲着署。事極可駭。當該禮曹郞官。從重推考。何如。上曰。依爲之。出擧條命退。承史以次出。
정조 2년
戊戌十一月十一日酉時。上御誠正閣。右承旨入侍時。行右承旨李鎭衡。記事官柳孟養李信祜鄭東浚。以次進伏訖。上曰。禮房。何其遲滯云乎。鎭衡曰。儒生未及齊會。食堂稍遲。故姑未入來云矣。上曰。嘗聞法久而弊生。今則新法亦有弊。可勝寒心。以圓點事言之。節目之成。未及逾歲。有解弛之弊。此非但士習之駭然。爲其師儒之長者。難免不飭之責矣。鎭衡曰。旣復舊制節目。則實爲永久遵行之方。而行之未久。廢而不擧。殊非定制之意矣。上曰。其在懲勵之道。大司成罷職。誠非過矣。鎭衡曰。然矣。士習未整。致有圓點廢却之弊。則事當一番筵稟申飭。而不此之爲。不善擧行之失。在所難免矣。上曰。禮房承旨如入來。到記。注書受來。賤臣承命而出。持到記進前。上曰。儒生幾何。鎭衡曰一百八人矣。命書傳敎曰。雖以激勵之道。兼示信令之意。秋到記。退行於明日。而來十六日。又是日次殿講日也。金石之典。雖不可廢。科擧之數。亦不可忽。明日到記試士。兼行日次試士。禮房知悉。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨李在學坐直。同副承旨宋煥喆傳旨未下。注書柳孟養藥院直一員未差。假注書柳文養仕直。事變假注書朴奎淳仕。
정조 2년
蔡弘履啓曰。大司憲宋文載。執義兪彦鏶。掌令金鍾厚在外。持平沈樂洙疏批未下。掌令尹弼秉。持平金憙牌不進。今日以監察茶時之意。敢啓。傳曰。知道。
정조 2년
傳于蔡弘履曰。侍衛軍兵毛具。
정조 2년
有政。吏批。判書洪樂純進。參判徐浩修進。參議李義翊進。右副承旨李在學進。以柳義養爲大司諫。洪彦喆爲司諫。高益擎爲掌令。金樂熙爲持平。趙鼎鎭李殷模爲正言。鄭述祚爲戶曹參議。李衍祥爲大司成。宋景煥爲禮曹佐郞。崔鳴玉爲司成。李師曾爲宗簿正。李璡爲直講。呂龜周爲校檢。朴宗郁爲海美縣監。
정조 2년
兵批。行判書李徽之進。參判徐有隣病。參議李謙煥病。參知洪樂彬入直進。右承旨李鎭衡進。以許任爲內禁將。李東植爲五衛將。崔範重爲都摠都事。鄭志儉爲文兼。判府事鄭弘淳單付。知事作闕單黃景源。知事沈㲄。副司直李秉模尹承烈南玄老。副護軍沈輔賢李榮逵。僉知李格。副司果張祜。副司勇皮弘翼單付。
정조 2년
傳于蔡弘履曰。試官詣閤。
정조 2년
兵曹參議前望單子入之。洪樂彬落點。
정조 2년
傳于蔡弘履曰。入格儒生。明日待令。
정조 2년
右副承旨吳載紹書啓。臣敬奉敦諭。傳諭于西部靑坡石橋里議政府右議政鄭弘淳所住處。則以爲臣情窮勢蹙。屢控辭單。瀆擾之罪。不加靳允之批。荐降惶悶。兢悚無地自容。不意承宣儼臨。敦諭之旨。愈益勤摯。臣仰感恩私。俯怵義分。汗涕交集。罔知所以措躬。臣之目下情迹。苟有一分可强之勢。何敢積事逋慢。以煩聖念哉。誠以被人論劾。未蒙譴勘。放倒廉愧。自同無故。實非私義之所敢出。兼以賤疾難强。虛帶增懼。恩命之下。末由祇承。伏地戰越。惟俟鈇鉞之遄加。至如承宣之降屈。何等隆渥。而緣臣慢命。陋地滯留。亦已多日。此又臣難赦之罪也。。卽命收還。俾君命不至。久辱國體。不至屑越。千萬顒祝云矣。臣旣承偕來之命。姑爲仍留之意。敢啓。傳曰。知道。
정조 2년
事變假注書朴奎淳書啓。臣敬奉聖敎。馳往傳諭于西部靑坡石橋里議政府右議政鄭弘淳所住處。則以爲臣情窮勢蹙。冒瀆尊嚴。日夕兢悚。惟鈇鉞是竢。迺者。史官儼臨。傳宣聖旨。非徒刑章之得逭。又許職名之遞免。天地庇覆之澤。父母顧育之慈。何以加此。伏地隕越。感涕自零。伏況安心之諭入城之命。聖念之委曲勤摯。至於如此。臣復何敢以情迹爲辭。謹當承命入城云矣。敢啓。傳曰。知道。
정조 2년
蔡弘履。以司饔院官員。以監膳提調意啓曰。今日慶尙道左水使進上生靑魚來到。而各殿所封。擧皆腐傷。不得己退送。使之改備封進。而莫重進上。如是不謹。其在事體。誠極駭然。當該水使罷職。領來陪持人。令攸司科治。何如。傳曰。該水使勿罷。陪持人。令本院科治。進上物種。捧入。
정조 2년
宋煥喆。以兵曹言啓曰。禁軍來春夏等都試。政府及本曹。連因有故。不得設行。今已過時矣。在前如此之時。有代行祿試射之規。今亦依此擧行。何如。傳曰。允。
정조 2년
又以兵曹言啓曰。慶熙宮衛將李彝恒。除授在外。過限未上來。依法典改差。何如。傳曰。允。